રનનો ઢગલો કરીને પહેલેથી જ જીત પોતાના પક્ષમાં કરવા માટે જાણીતી ચૅમ્પિયન ટીમ ચરોતર રૂખીને હરીફ ટીમ તરફથી પહેલાં બૅટિંગ મળતાં જોઈતાને ફાવતું મળી ગયું હતું. બૅટિંગ-ટીમની શરૂઆત ઍવરેજ રહી હતી ત્યારે બીજી ઓવરમાં ૧૦ રનના સ્કોર પર ગયા વર્ષનો મૅન ઑફ ધ સિરીઝ અને બેસ્ટ બૅટ્સમૅન જિતેશ પુરબિયાની વિકેટ સસ્તામાં પડી જતાં કચ્છ-વાગડ લેઉવા પટેલ ટીમ હરખાઈ ગઈ હતી. ત્યાર બાદ ત્રીજી ઓવરમાં પણ વધુ એક વિકેટ પડતાં તેઓ આજે કોઈક ચમત્કારે કરશે એવું લાગવા માંડ્યું હતું, પરંતુ ચોથા ક્રમે આવેલા કૅપ્ટન ખીમજી મકવાણા (૪૪)એ જવાબદારીપૂર્વક રમીને ઓપનર ચેતન સોલંકી સાથે પિચ પર ટકીને થોડા રન બનાવ્યા હતા. જોકે ચેતન સોલંકી પાંચમી ઓવરમાં આઉટ થઈ જતાં સ્કોર ૫૫ને બદલે ૪૫ થઈ ગયો હતો ત્યારે ચરોતર રૂખી વધુ સ્કોર નહીં કરી શકે એમ લાગતું હતું, પરંતુ ત્યાર બાદ ખીમજી મકવાણા તેના અસલ રંગમાં આવી જતાં અનુભવી પરેશ વાલંત્રા (૩૮)ના ઉપયોગી સાથ વડે ચોગ્ગા અને છગ્ગાની રમઝટ બોલાવી ૧૦ ઓવરના અંતે ૩ વિકેટે ૧૩૭ રન બનાવીને મૅચની રૂખ બદલી નાખી હતી.